મને મારા મિત્રો યાદ આવે છે. જેઓ મારી સાથે સુખમાં હસ્યા છે, અને દુઃખમાં પડખે ઊભા છે. જેમણે નિરાશામાં મને સંકોરી છે. નાની નાની બાબતોમાં જેમણે મારી કાળજી રાખે છે. જેમણે મને આનંદ અને ઉષ્મા આપ્યાં છે. મારી અનેક મર્યાદાઓને – ક્ષતિઓને જેમણે ઉદારતાથી નિભાવી લીધી છે. જેમની સાથે વાતનો વિષય શોધવો પડતો નથી, પણ વાત આપમેળે ચાલતી રહે છે. જેમને મળતાં અંતરમાં ભાવની ભરતી આવે છે. જેમણે મારાં જીવનને હરિયાળું રાખ્યું છે, એ સૌ મિત્રોની યાદ આવતાં હું ભાવવિભોર બની જાઉં છું, અને મને કવિ યેટ્‍સની પંક્તિઓ યાદ આવી જાય છે. ‘My glory was I had such friends.’